ธอส.เล็งเพิ่มวงเงินสินเชื่ออีก 1 หมื่นลบ.หลังมีลูกค้ายื่นคำขอกู้แล้ว 6,900 ราย
นางอังคณา ปิลันธน์โอวาท ไชยมนัส กรรมการผู้จัดการธนาคารอาคารสงเคราะห์หรือ ธอส. เปิดเผยว่า ธนาคารเตรียมพิจารณาขยายวงเงินอีก 1 หมื่นล้านบาท สำหรับมาตรการเพื่อส่งเสริมการให้สินเชื่อที่อยู่อาศัยแก่ผู้มีรายได้น้อยและปานกลาง โดยให้กู้สำหรับผู้ที่มีรายได้สุทธิไม่เกิน 30,000 บาทต่อเดือน หรือ วงเงินกู้ไม่เกิน 3 ล้านบาท ในกรอบวงเงินสินเชื่อรวม 10,000 ล้านบาท
28 ต.ค. 2558

นางอังคณา ปิลันธน์โอวาท ไชยมนัส กรรมการผู้จัดการธนาคารอาคารสงเคราะห์หรือ ธอส. เปิดเผยว่า ธนาคารเตรียมพิจารณาขยายวงเงินอีก 1 หมื่นล้านบาท สำหรับมาตรการเพื่อส่งเสริมการให้สินเชื่อที่อยู่อาศัยแก่ผู้มีรายได้น้อยและปานกลาง โดยให้กู้สำหรับผู้ที่มีรายได้สุทธิไม่เกิน 30,000 บาทต่อเดือน หรือ วงเงินกู้ไม่เกิน 3 ล้านบาท ในกรอบวงเงินสินเชื่อรวม 10,000 ล้านบาท
โดยตั้งแต่เปิดรับคำขอยื่นกู้ มาตั้งแต่วันที่ 19 ตุลาคม ที่ผ่านมาจนถึง วันที่ 26 ตุลาคม มีจำนวนลูกค้ายื่นคำขอกู้แล้ว 6,900 ราย เป็นจำนวนเงินขอกู้ 8,500 ล้านบาท และหากยังมีความต้องการมาก ธนาคารก็พร้อมที่จะขยายวงเงินเพิ่มเติม โดยเบื้องต้นประมาณไว้ 1 หมื่นล้านบาท แต่ต้องนำเรื่องเข้าขออนุมัติต่อคณะกรรมการของธนาคารก่อน
สำหรับผลการดำเนินงานสิ้นสุดไตรมาส 3 ธนาคารยังคงรักษาอัตราการเติบโตได้อย่างต่อเนื่อง โดยในช่วง 9 เดือนธนาคารปล่อยสินเชื่อใหม่ได้ทั้งสิ้น 108,400 ล้านบาท เพิ่มขึ้นจากช่วงเดียวกันปีก่อน 5,000 ล้านบาท หรือ คิดเป็น 4.84% ส่งผลให้สิ้นไตรมาส 3 เมื่อเทียบกับสิ้นปีก่อนธนาคารมียอดสินเชื่อคงค้างประมาณ 837,800 ล้านบาท เพิ่มขึ้น 5.48%
นอกจากนี้ ธนาคารยังสามารถบริหารจัดการหนี้ที่มิก่อให้เกิดรายได้หรือ NPL ลดลงเหลือ 45,400 ล้านบาท หรือ คิดเป็น 5.43% ของยอดสินเชื่อรวม ลดลงเมื่อเทียบกับช่วงเดียวกันของปีก่อนที่มี NPL อยู่ที่ 5.99%